drivhuseffekt
        
         (byggeteknikk)
Store norske leksikon,Teknologi og industri,Bygg og anlegg,Bygg og anlegg
Drivhuseffekt, oppvarmingseffekt som skyldes at bygningsglass slipper gjennom cirka 90 prosent av solstrålingen, mens varmestrålingen fra overflater ved vanlige lufttemperaturer ikke slipper ut gjennom glasset. I drivhus eller rom med vinduer som solbestråles vil man derfor få et netto energitilskudd som gir økte temperaturer.
Effekten har lenge vært utnyttet i forbindelse med veksthus, men også for andre typer bygninger har man søkt å utforme vinduene slik at solvarmen dekker en del av oppvarmingsbehovet i fyringssesongen, uten at det gir overopphetingsproblemer om sommeren.Drivhuseffekten utnyttes også i forskjellige typer solfangere ved at en mørkfarget strålingsabsorpsjonsflate utvendig er dekket av glass.Forskjellige typer gjennomsiktig plast har lignende egenskaper som glass, og kan benyttes på samme måte. Les mer i Store norske leksikon veksthus solenergi